Окупацията на Балтийските държави включва военна окупация на трите Прибалтийски републики – Естония, Латвия и Литва от Съветския съюз през юни 1940 г. под покровителството на подписания през 1939 г. пакт Рибентроп-Молотов. Те са анексирани като съюзни републики на СССР през август 1940 г. На 22 юни 1941 г. Германия напада Съветския съюз и след седмици вече е окупирала Прибалтика. През юли Третият райх инкорпорира прибалтийските територии в своя Райхскомисариат Остланд. В резултат на Балтийската офанзива на Червената армия от 1944 г., Съветският съюз отново превзема Прибалтика и обгражда останалите германски части там до формалното им предаване през май 1945 г. Съветската окупация на Прибалтика продължава до август 1991 г., когато трите държави възвръщан независимостта си.